ጠቅላይ ዓቃቤ ሕግ በፖሊስ ረዳት ኮሚሽነር ላይ የመሠረተውን ክስ አነሳ
የቀረበላቸውን ሐሰተኛ የፍርድ ቤት መያዣን ትክክለኛ መሆን አለመሆኑን ሳያረጋግጡ ትዕዛዝ በመስጠት አንድ ግለሰብ እንዲታሰር አድርገዋል የተባሉት፣ የአዲስ አበባ ፖሊስ ኮሚሽን ባልደረባ ረዳት ኮሚሽነር ሐጎስ መራ ትኩዕ ላይ የተመሠረተው የሙስና ክስ ተነሳ፡፡የፌዴራል ጠቅላይ ዓቃቤ ሕግ በረዳት ኮሚሽነር ሐጎስ ላይ ያቀረበው ክስ የአዲስ ከተማ ክፍለ ከተማ ፖሊስ መምርያ ኃላፊ ሆነው ሲሠሩ፣ ከየካቲት 15 እስከ 28 ቀን 2008 ዓ.ም. ድረስ ባለው ጊዜ ውስጥ በሐሰተኛ የፍርድ ቤት ሰነድ የቀረበን ግለሰብ እንዲታሰር ትዕዛዝ ሰጥተዋል በማለት ነው፡፡ ዓቃቤ ሕግ ባደረገው ተጨማሪ ምርመራ ረዳት ኮሚሽነሩ በድርጊቱ ያላቸው ተሳትፎ ተጨባጭ ባለመሆኑ ክሱን ማንሳቱ ታውቋል፡፡ ነገር ግን ከረዳት ኮሚሽነር ሐጎስ በታች ያሉ የጣቢያው ኃላፊ ኮማንደር ግርማ ሰንበቶና ሌሎች በክሱ ከተካተቱ ግለሰቦች ጋር  ድርጊቱን ፈጽመዋል በማለት ዓቃቢ ሕግ ክሱን ቀጥሏል፡፡ዓቃቤ ሕግ የረዳት ኮሚሽነር ሐጎስን ክስ ማቋረጡን ሐምሌ 21 ቀን 2009 ዓ.ም. በተጻፈ ደብዳቤ መግለጹን ፍርድ ቤቱ ገልጾ ክሳቸውን አቋርጧል፡፡ ረዳት ኮሚሽነር ሐጎስ ከእስር ተለቀው መደበኛ ሥራቸውን መጀመራቸው ታውቋል፡፡ ረዳት ኮሚሽነር ሐጎስ በአሁኑ ጊዜ የየካ ክፍለ ከተማ ፖሊስ መምርያ ኃላፊ ሆነው እየሠሩ ናቸው፡፡